Author: Owner
Last saved by: Goran Stojic

U CENTRALNOJ KUHINJI STUDENTSKOG CENTRA NIŠ UVELIKO SE PRIPREMA ZIMNICA

        Preko 30 tona turšije za 6.000 niških studenata

*U Studentskom centru u Nišu je počela priprema zimnice koja se čuva u najvećem špajzu u Nišu površine od 400 kvadrata
* Dnevno se u Studentskom centru pripreme dve, do dve i po tone zimnice koja će se na meniju u menzama naći krajem oktobra

            Zaposleni u Studentskom centru u Nišu ovih dana imaju pune ruke posle, ili preciznije pune ruke povrća. Pred njima je ozbiljan zadatak, da pripreme oko 30 tona domaće zimnice za oko  6.000 niških akademaca koji se hrane u studentskim menzama. 
           “Već smo pripremili prvu turu turšije i ona je uskladištena u, za to predviđene prostorije,  a sada se uveliko pripremaju kornišoni”, kaže Miljana Stojanović, PR Studentskog centra Niš. “Najviše se za zimu ostavlja kupus koji kiselimo, oko osam tona, ali od tog istog kupusa se prave i sarme tokom zimskih meseci. Inače, studenti vole da jedu turšiju, tako da nam na kraju zime ne ostane ni kilogram od pripremljene količine”.
             Miljana Stojanović  dodaje,da se zimnica za studente priprema u strogo kontrolisanim uslovima i ne krije da je Studentski centar u Nišu jedini u Srbiji koji na tradicionalan način priprema zimske poslastice, i to radi u svojoj kuhinji. U ostalim centrima se več odavno prešlo na industrijsku zimnicu, odnosno onu koja može da se nađe u prodavnicama.
            “Nije lako pripremiti ovako velike količine zimnice, ali je za nas to važno iz dva razloga”, kaže Miljana. “Prvi je to što sudentima nudimo provereno zdravu hranu, a drugi što sam Centar na ovaj način štedi jer bi nas kupovina ove količine zimnice koštala i do tri puta više. Sve poljoprivredne kulture koje dođu kod nas, u Studentski centar, su uzgajane u skladu sa Global gep standardom koji predstavlja najviši standard zaštite hrane, a ujedno obuhvata  i kontrolu zdravstvene ispravnosti  namirnica”.
           Kada se povrće složi u burad, tek nakon kontrole uzoraka u Institutu za javno zdravlje, ono može da se nađe i u tanjirima studenata.
           “Zimnica je uskladištena u najveći špajz u Nišu koji se prostori ne 400 kvadrata, a ustvari je to atomsko sklonište”, dodaje Miljana Stojanović.
           Niški studenti imaju jedinstvenu privilegiju da u toku zime jedu domaću zimnicu kakvu, inače, pripremaju njihove majke ili bake. Receptura je identična i ljuborno se čuva. Za kvalitet zimnice je zadužen Milisav Filipović.
            “Pet godina već pripremam zimnicu za niške studente i niko mi se do sada nije požalio. Sve se radi po starom receptu koji znam samo ja”, kaže Filipović i dodaje da je najvažnija u svemu tome marinada u kojoj povrće stoji”.
            Dodaje da su svi zadovoljni, a studenti najviše.
            “Najviše vole da jedu turšiju i kornišone. Za one koji malo vole da zaljute hranu, imamo i ljute papričice.
            Slađana Arsović, tehnolog, dodaje da se sa pripremom zimnice počelo 10.septembra. 
             “Kada počne priprema zimnice svi su angažovani na njienoj pripremi. Nekada smo stavljali i preko 40 tona zimnice, a kako se koje povrće bere, tako ga mi pripremamo. Kada sve završimo sa pripremom, i kada dobijemo potvrdu da je sve ispravno, tek onda je ponudimo studentima”.
           Dnevno se u Studentskom centru pripreme dve, do dve i po tone zimnice koja će se na meniju u menzama naći krajem oktobra.
          Posle kupusa koji će tek doći na red za pripremu, stavljaju se kornišoni. Ove godine biće pripremljeno nešto preko šest tona ovog povrća. Pripremiće se i sedam i po tona turšije, ali i tri tone karfiola, kao i tona šargarepe. Po pola tone biće ukiseljenog zelenog paradajza i ljutih papričica.
          “Menze studentskog centra u Nišu poznate su i po tome što se salate, pa i turšija i ostalo ukiseljeno povrće služe po sistemu švedskog stola. Dakle, u neograničenim količinama, a  kako nam ništa na kraju sezone ne ostane, studenti vole da je jedu. Možda je jedan od razloga i to što ih podseća na kuću i bakinu kuhinju u kojoj je uvek bilo turšije”, kaže Miljana Stojanović.
                                 V.Petrović
LEG:STUDENTI VOLE KORNIŠONE:pripremi se i pojede do šest tona
LEG:ZDRAVO,DOMAĆE,A I JEFTINIJE:jedini Centar gde se sprema tradicionalna zimnica
LEG:NAJVEĆA OSTAVA ZA ZIMNICU U NIŠU:turšija stavljena I to pos vim standardima
LEG:PRE UPOTREBE JOŠ JEDNOM SE ISPITUJE ISPRAVNOST:stavljanje zimnice u jeku
LEG:DOMAĆI PROIZVODI “NA TRACI” VEČ KRAJEM OKTOBRA:studentske menze u Nišu hrane šest hiljada studenata

(Projekat “Nišlije se uključuju u odlučivanje” sufinansiran iz budžeta grada Niša)